Адыгэ Хэку Таймс: Адыгеим и Премьер-министрэ шIэныгъэлэжь-экономистхэм аIукIагъ\nРеспубликэм и Премьер-министрэу КъумпIыл Мурат зэIу­кIэгъум хэлэжьагъэхэм анаIэ тыраригъэдзагъ экономикэр кризисым зыщыхэт лъэхъаным шIэ­ныгъэлэжьхэмрэ хэбзэ Iэшъхьэ­тетхэмрэ азыфагу зэдэлэжьэныгъэ дэгъу илъын зэрэфаем.\nШIэныгъэлэжь-экономистхэм игъоу афалъэгъугъ кризисым къыхэкIыжьынхэмкIэ Iофтхьабзэу зэрахьан фаехэм зэратегущы­Iэхэрэм, пшъэрылъхэм язэшIо­хынкIэ амалэу щыIэхэм якъэ­гъотын ахэлэжьэнхэу.\n- Шъо шIэныгъэу шъуиIэр республикэм инаучнэ байныгъэу щыт. Хабзэм икъулыкъухэм ашIо-игъу шъуигъусэхэу пэрыт технологиехэр экономикэм, мэкъу-мэщым, гъэсэныгъэм, зе­кIоным алъэныкъо зэращагъэфедэщт шIыкIэр къыхахынэу. Непэ тэ тызэупчIыжьын фае, ищыкIагъэу хъумэ, республикэм ыпашъхьэ ит стратегическэ пшъэ­рылъхэм тахэIэзыхьажьыщт, - хигъэунэ­фыкIыгъ КъумпIыл Му­рат.\nЗэхэсыгъом къызэрэщаIуа­гъэмкIэ, Адыгеим и ЛIышъхьэу ТхьакIущынэ Аслъан республикэм ихъызмэтшIапIэхэм научнэ Iоф­шIагъэхэр ащыгъэфедэгъэнхэм мэхьанэшхо реты. Республикэм и Премьер-министрэ гъэсэныгъэр нахьышIоу зэхэщэгъэн, пэрыт предприятиехэм якадрэхэр на­хьышIоу къэгъэхьазырыгъэн, унэе хъызмэтхэм зягъэушъомбгъугъэн, инновационнэ проект­хэр промышленностми, мэкъу-мэщми ащыгъэфедэгъэн зэрэфаем шъхьафэу къыщыуцугъ.\nЭкономикэм хэхъоныгъэ егъэ­шIыгъэным, социальнэ Iофхэр зыпкъ итынхэм афэлэжьэщт комиссие Адыгеим щызэхащагъ. Экономикэ хэхъоныгъэмкIэ ыкIи интеграциемкIэ федеральнэ правительствэ комиссием игъу­сэу ащ Iоф ышIэщт.\nРеспубликэм хэхъоныгъэ ышIы­нымкIэ еплъыкIэу яIэхэр мы зэIукIэгъум къыщыраIоты­кIы­гъэх. ШIэныгъэлэжьмэ япредложениябэ джыдэдэм щыIэны­гъэм щыпхыращэу къычIэкIыгъ.\nАналитическэ гупчэу зэхащэрэм шIэныгъэлэжьхэр хэлэжьэнхэм мэхьанэшхо зэриIэр Премьер-министрэм хигъэунэ­фыкIыгъ. Пэублэм ищыкIэгъэ консультациехэм язэхэщэнкIэ, экономикэм, социальнэ политикэм алъэныкъокIэ ищыкIэгъэ унашъохэр аштэнхэмкIэ ащ мэхьанэшхо иIэщт.